CELEX: C2007/056/71
Language: fi
Date: 2007-03-10 00:00:00
Title: Asia T-22/07: Kanne 1.2.2007 — US Steel Košice v. komissio

10.3.2007   
            
            
               FI
            
            
               Euroopan unionin virallinen lehti
            
            
               C 56/38
            
         Kanne 1.2.2007 — US Steel Košice v. komissio
   (Asia T-22/07)
   (2007/C 56/71)
   Oikeudenkäyntikieli: englanti
   Asianosaiset
   
      Kantaja: US Steel Košice s.r.o. (Košice, Slovakian tasavalta) (edustajat: asianajajat E. Vermulst ja S. Van Cutsem)
   
      Vastaaja: Euroopan yhteisöjen komissio
   Vaatimukset
   
               —
            
            
               Komission 22.11.2006 tekemä päätös D/59829, joka koskee myynnin enimmäistason soveltamista Bulgariaan ja Romaniaan, on kumottava, ja
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii kanteellaan komission 22.11.2006 tekemä päätöksen D/59829, jolla liittymisasiakirjan liitteessä XIV olevan 4 osaston 2 kohdan a alakohdan i alakohdassa määrätyn myynnin enimmäistason soveltaminen laajennettiin Bulgariaan ja Romaniaan. Riidanalaisella päätöksellä määrättiin, että myynnin enimmäistaso vuodelle 2007 ja sitä seuraaville vuosille oli laskettava uudestaan Romanian ja Bulgarian vuoden 2001 myyntitiedot. Tässä tarkoituksessa se kehotti Slovakian tasavaltaa toimittamaan kantajan vuoden 2001 myyntitiedot näiden maiden osalta.
   Kantaja saa valtiontukea verovapautuksena sellaisten valtiontukien alalla toteutettavien siirtymätoimenpiteiden perusteella, joita Slovakia saa soveltaa yhdelle terästeollisuuden edunsaajalle.
   Vaatimustensa tueksi kantaja esittää, että riidanalainen päätös on lainvastainen sikäli kuin siinä edellytetään kantajan muuttavan myynnissä noudattamiaan menettelytapojaan ja asettamaan enimmäismäärän tiettyjen terästuotteiden myynnille Bulgariaan ja Romaniaan voidakseen hyötyä yhteisön oikeuden mukaan sallitusta valtiontuesta.
   Kantaja väittää, että riidanalaisella päätöksellä asetetaan lisäehto, jota ei ollut liittymisasiakirjan tullessa voimaan, ja siten se on ristiriidassa liittymisasiakirjan sanamuodon, hengen ja yleisen rakenteen kanssa. Kantajan mukaan ilmaisu ”laajentunut EU”, johon viitataan liitteessä XIV olevan 4 osaston 2 kohdan a alakohdan i alakohdassa, ei sisällä Romaniaa ja Bulgariaa.
   Lisäksi kantaja väittää, että riidanalainen päätös on kumottava, koska komissiolta puuttui toimivalta, se loukkasi kantajan perusteltua luottamusta eikä noudattanut suhteellisuusperiaatetta.